กรมเจ้าท่า เร่งขุดลอกเจ้าพระยาตอนล่าง เตรียมพร้อมรับสถานการณ์ช่วงฤดูฝน
นายวิทยา ยาม่วง อธิบดีกรมเจ้าท่า เปิดเผยถึงการเตรียมความพร้อมในเชิงป้องกันเพื่อรับสถานการณ์ช่วงฤดูฝนในส่วนของกรมเจ้าท่า ว่า ขณะนี้กรมเจ้าท่าอยู่ระหว่างดำเนินแผนการขุดลอกแม่น้ำเจ้าพระยาพื้นที่จังหวัดสิงห์บุรีถึงจังหวัดพระนครศรีอยุธยา เฉพาะที่ตื้นเขิน ซึ่งเป็น 1 ใน 9 แผนงานป้องกันอุทกภัยลุ่มน้ำเจ้าพระยาตอนล่าง ที่กรมเจ้าท่าได้ร่วมบูรณาการหน่วยงานที่เกี่ยวข้องการขุดลอกเพิ่มศักยภาพการระบายน้ำ บรรเทาอุทกภัย ขยายความกว้างร่องน้ำ เก็บกักน้ำในช่วงหน้าแล้งและประโยชน์แก่พื้นที่ด้านการเกษตร ช่วยส่งเสริมการคมนาคมขนส่งในลำน้ ล่าสุด สำนักพัฒนาและบำรุงรักษาทางน้ำ : สำนักงานพัฒนาและบำรุงรักษาทางน้ำที่ 1 เปิดหน่วยปฏิบัติงานขุดลอกแม่น้ำเจ้าพระยา ตำบลน้ำตาล อำเภออินทร์บุรี จังหวัดสิงห์บุรี เพื่อแก้ไขปัญหาร่องน้ำตื้นเขินและเพิ่มประสิทธิภาพในการระบายน้ำในช่วงฤดูน้ำหลาก โดยทำการขุดลอกให้ได้ความกว้างก้นร่อง 35 เมตร ระยะทางประมาณ 1,200 เมตร ปัจจุบันทำการขุดลอกได้ระยะทาง 526 เมตร หรือร้อยละ 44.47 และการขุดลอกแม่น้ำเจ้าพระยา ตำบลโรงช้าง อำเภอพรหมบุรี จังหวัดสิงห์บุรี ความกว้างก้นร่อง 35 เมตร ระดับความลึกก้นร่องเท่ากับ -3 เมตร ระดับน้ำทะเลปานกลาง ระยะทางประมาณ 500 เมตร ปัจจุบันทำการขุดลอกได้ระยะทาง 73 เมตร คิดเป็นผลงานร้อยละ 15.27กรมเจ้าท่า ขอให้ประชาชนติดตามพยากรณ์อากาศ เพื่อเป็นการเฝ้าระวังในพื้นที่เสี่ยง ระมัดระวังในการเดินเรือ สวมใส่เสื้อชูชีพตลอดการเดินทางทางน้ำ